慧聚雜題 乘初遊慧聚到翠屏軒上月華轉上方及翠微閣日已晚矣不容他訪乃歸
作者：李乘
朝代：宋

paragraphs: 兩月寓崑山，耳目厭煩鬧。
飲啄落樊中，多嚬少嬉笑。
歲節簿書稀，慧聚富清峭。
願偷一日閒，進步訪殊調。
石臺出神功，殿宇自梁詔。
勝境布高低，雖難亦容造。
平閣翠屏軒，蒼然插峰嶠。
滿眼歲寒物，將迎若盟要。
新閣亦虛明，隠顯入憑眺。
乾坤指顧閒，孫登一長嘯。
迤邐上月華，老碧倚烟奧。
夜半誰有力，負鼇族嵩少。
層層轉上方，冰巖隠諸妙。
嵌崆本自然，不鑿混沌竅。
方寸有泓泉，清徹宛秦照。
幾次菖蒲風，爲解衆生躁。
別有古道場，數級下移趠。
石佛夢中來，天手造容貌。
於此稍盤桓，平昔恨難到。
欲擲下山筇，儘作霧中豹。
奈何苟祿身，未得從吾好。
他日龍眠山，相期有耕釣。